张元干
过白彪访沈次律有感十六韵
天骄毒中原，国势苦日削。
一为虚声摇，颠沛几失脚。
翠华栖海隅，虎戯亦太虐。
忽闻哀痛诏，迸泪向寥寞。
何当速悔祸，四海安耕凿。
乃者浙西帅，望风先即却。
坐令临安城，开关犹白著。
只今锋镝余，冤鬼号冥漠。
赏罚二大柄，倒持示微弱。
岂无英雄人，戴宋心未薄。
有如沈使君，忠义等筹略。
始终誓复仇，志愿久已确。
浮家来水村，避乱畏矰缴。
行矣收功名，远过麒麟阁。
气投平生欢，事付今夕噱。
吾衰世无用，鼓勇徒矍铄。